 इस गल्ल थमां नजर नेईं ट्हानी चाहिदी जे सुरक्षा उप्पर मता खर्च कन्नै दौनें विकासशील देशें दे बकास ते आर्थिकता उप्पर प्रभाऽ पवा रदा ऐ।  प्रधानमंत्री दी कथनी भले गै सुनने च चंगी लगदी ऐ ब ओह् उंदी करनी कन्नै मेल नेईं खंदी।  हालांके, दौनें देशें दे बछकार घट्ट कोला घट्ट इक दहाके थमां जारी शांति वार्ता गी दौनें पास्से दे नेताएं, राजनयिकें ते उच्च नौकरशाहें दे भड़काऊ ब्यान कन्नै आघात ते पुज्जेआ गै ऐ ब पिछले ब’रे मुम्बई आतंकवादी हमलों दे परैंत, दौनें देशें गी कोल आन्नने दे प्रायासें दे बछकार पत्थरीली कंध खड़ी करी दित्ती गेई ऐ।  नमीं दिल्ली ते इस्लामाबाद दे कारण जनता थमां जनता दा सम्पर्क बी खीरी कनारे उप्पर आई गेआ ऐ।  जदके भारतीय ब्यानबाजी म्हेशां उच्ची रेई, पाकिस्तान अंदरूने संकट कन्नै ग्रस्त रेआ ऐ ते एह्‌दा जैसे गी तैसे आह्‌ली प्रत्क्रिया बी, समान रूपै कन्नै शांति प्रयासें गी बगाड़ने लेई ज़िम्मेदार न।  पाकिस्तान च इस पास्से अत्याधिक दबाऽ बनाना ते भारत दे उस पास्से अत्याधिक दबाऽ बनाने कन्नै दौनों देशें गी शांति प्रक्रिया च नसकान मता होआ ते लाऽ घट्ट।  जित्थें तक्कर जम्मू ते कश्मीर दे लोकें दी गल्ल ऐ, खास करियै घाटी दे लोकें दी, उनें शांति प्रक्रिया थमां जेह्‌ड़ी मेदां रक्खियां न, ओह् घट्ट होई गेई ऐ।  ऐसा इस कारण कन्नै ऐ जे उनेंगी लगातार समस्याएं दा सामना करना पवा रदा ऐ ते मानवाधिकार हनन होआ रदा ऐ।  भारतीय प्रधानमंत्री, गी भारत ते पाकिस्तान दे बश्कार शांति प्रक्रिया गी लेईऐ अपनी प्रतिबद्धंत्ता, मानवाधिकार हनन मामलें च कमी ते वायदें गी याद रखना होग।  एह खरा ऐ जे ओह् भारत ते पाकिस्तान दे बश्कार शांति प्रक्रिया दी महत्ता गी समझदे न।  पर समान समें उप्पर एह् बी महत्वपूर्ण ऐ जे दौनें तरफा विमुक्ख होंदे ब परेशानियें थमां ग्रस्त, खासकर, जम्मू ते कश्मीर दे लोकें गी ध्यान च रखदे होई, जरूरत दी भावना थमां प्रेरित होना लोड़चदा।